Skadelike plastiekkorrels spoel nou ook uit op Baai se strande | News24
Skadelike plastiekkorrels spoel nou ook uit op Baai se strande
Van die plastiekkorreltjies wat reeds vroeër elders in die Oos-Kaap uitgespoel het.
Die plastiekkorrels wat in ’n ongeluk op 10 Oktober in die Durban-hawe in die see beland het, het ook nou op die Baai se strande begin uitspoel.
Drie vragskepe van die Mediterranean Shipping Company (MSC) het weens ’n “fratsgolf” teen mekaar in die hawe gebots.
Een van die vragskepe, die Susanna, het ’n deel van haar vrag in die storm verloor en die plastiekkorreltjies, wat reeds op verskeie plekke langs die KwaZulu-Natalse en Oos-Kaapse kus uitgespoel het, is nou ook op Humewood in Port Elizabeth opgemerk.
Die klein plastiekkorreltjies in hulle rou vorm word gebruik vir die vervaardiging van plastiekware. Dit is veral skadelik vir diere, visse en voëls wat dit vir kos aansien.
Die uShaka Sea World in Durban, die akwarium in Oos-Londen, Bayworld in Port Elizabeth en die Two Oceans-akwarium in Kaapstad het nou kragte saamgesnoer om te probeer om die probleem op te los.
In Port Elizabeth kan mense wat die plastiekkorreltjies optel dit van Maandag tot Vrydag van 09:00 tot 16:00 in die groot swart drom by die ingang van die kaartjieskantoor van Bayworld gaan stort.
Indien moontlik moet die gebied waar dit opgetel of gesien word, gefotografeer word en inligting, soos waar en wanneer dit opgetel is en of daar min of baie in dieselfde gebied opgemerk is, op die Friends of Bay­world en die Algoa Bay Hope Spot se Facebook-blad geplaas word sodat ’n impakstudie daaroor gedoen kan word.
Die beste toerusting om te gebruik om dié plastiekkorreltjies te versamel is ’n groen of swart skadunet of ’n swembadnet van 1 m² en ’n tien- of 20 liter-emmer met water. Plaas dit verkieslik in ’n sak wat kan verseël en gee dit af by Bayworld. Mense wat wil help om die korreltjies te versamel, moet te alle tye hul veiligheid eerste stel.
Bel Dylan Bailey, kurator van Bayworld, by 072 178 9769 vir meer inligting.